
3a 3aliTa OT HaCcuJine, OCHOBaAHO Ha noJia





Становище на Сдружение „Алианс за защита от насилие сновано на пола”  (АЗНОП), подкрепено и от други неправителствени организации
Относно Проект за ПМС за приемане на Правилник за устройството, организацията  и дейността  на Националния съвет за защита от домашното насилие

Като регистрирана мрежа на организации работещи по проблемите на домашното насилие в повече от десет града в страната, с настоящото изразяваме становище по обособяването чрез проекта за ПМС с  Устройствения правилник на Министерския съвет и на неговата администрация на Отдел „Закрила на уязвими групи и взаимодействие с гражданско общество“: С проекта за ПМС се предлага този отдел да изпълнява функциите на Секретариат на Националния съвет за защита от домашното насилие и да осигурява административно-техническото, организационното, експертното, финансовото обслужване и подпомагане изпълнението на функциите на Националния съвет.

Ние смятаме предлаганото решение за неотговарящо на законовите изисквания и за  нецелесъобразно,  поради следните основни  съображения:

На първо място, това предложение не отговаря на изискването на Закона за защита от домашното насилие /ЗЗДН/ за позиционирането на държавната политика по защита от домашното насилие на високо ниво в Министерски съвет. Отделът или дирекцията в МС, които да служат за секретариат на Националния съвет, трябва ясно да кореспондират с тази държавна политика, която е изрично закрепена в закона. Предлаганото решение за отдел със смесено название да служи и за секретариат на Националния съвет е открито пренебрегване както на законовото изискване, така и на националното значение на тази политика. 

Законовото изискване е точно по тази важна тема да се институционализира държавната политика и то е свързано изрично с една важна тематична област като домашното насилие. Вместо това, с предложението за секретариат и отдел със смесено название се заобикаля и дори се прикрива отдаденото по закон на темата значение. Темата не присъства дори в названието на отдела, а вместо това обслужването на Националния съвет е поставено наред с теми свързани с уязвими групи и гражданското общество. На изискването за ясна тематична политика се предлага да се отговори с отдел за отделни групи и лица като уязвими групи и гражданско общество. 
Второ, по отношение на поставянето на темата за защита от домашното насилие наравно с  административното обслужване на закрилата на тези групи:

Тематичната област на превенция и защита от домашното насилие обхваща широк кръг от въпроси, свързани със специфична превенция, бърза защита по съдебен ред с акцент обезпечаване на първо място на сигурността на пострадалите, специални мерки и програми за превенция, възстановяване и подпомагане на пострадалите, на техните деца и пр. Тя  е широка и самостоятелна област и далеч не е ограничена до проблемите на някои уязвими групи или до работа с гражданското общество, както се предлага в проекта за ПМС. Правим ясно разграничението на тези проблематики и при уговорката, че проблемите с уязвимите групи и с отношенията с гражданското общество заслужават специално и отделно внимание, което да намери изражение и в структурата на администрацията на МС, където и както е необходимо.

Защитата и възстановяването на лицата, пострадали от домашно насилие е само част от темата от превенция и защита от домашно насилие и тя не кореспондира директно с темата за уязвимите групи. Последните зависят от дефинирането им в различните ситуации и законови разпоредби, свързани са с това лица да са уязвими в различен социален контекст, по-близки са до групи лица в неравностойно положение, лица изначално в риск или които поради начална уязвимост  са по-податливи на страдание или влошаване на положението им. Законът  за защита от дискриминацията определя някои такива групи конкретно, като ги свързва с някои групи лица в неравностойно положение. Това са лица, например, които поради тяхната етническа принадлежност или поради техния здравен статус и увреждане, или поради друго специфично социално положение могат да се причислят към такива групи. 

Лицата в риск и пострадали от домашно насилие не се числят към определена уязвима група, макар и да са в застрашено положение и нуждаещи се от специални мерки и програми. Няма пряка обвързаност между риска от домашно насилие и  принадлежността на пострадалото лице към дадена уязвима група и практиката го е доказала категорично.  Поради тази причина тези специални мерки и програми са предвидени и ограничени в отделен закон - Закона за защита от домашното насилие. В закона се говори ясно за защита на пострадалите от домашно насилие, докато проектът за ПМС предвижда обслужване на тази дейност от отдел за закрила на уязвими групи. 

Трето, жените и момичетата са в по- голяма степен жертви на домашно насилие и други форми на насилие основано на пола. Това се дължи и на съществуващите предразсъдъци по пол  и  неравнопоставеност на жените в обществото. Този факт не прави жените и момичетата пострадали от насилие част от уязвима група в обществото, проявите на насилие могат да засегнат всяка жена, независимо от нейния специфичен социален или друг статус. Ето защо включването на проблематиката за защита от домашно насилие в отдел в МС, който се отнася до закрила на уязвими групи не може да бъде оправдана и поради тази причина.  

Тематиката относно защитата от домашното насилие и насилието основано на пола е по-скоро тясно свързана с тематиката за равнопоставеност на жените и мъжете и свързаната с това политика, която се определя от Министерски съвет. 

В заключение, смятаме, че вместо предлаганото в проекта за ПМС решение за административно обслужване на Националния съвет за защита от домашното насилие от Отдел „Закрила на уязвими групи и взаимодействие с гражданско общество” следва да се обособи като специализирана администрация, специална дирекция или отдел за  превенция и защита от домашното насилие.  За да може да отговаря такава дирекция/отдел на изискването на Закона за администрацията за качествено административно обслужване, служителите, които ще работят в нея трябва да са добре подготвени и високо специализирани. Дирекцията или отделът трябва да имат потенциал за работа по свързаните с домашното насилие други форми на насилие основано на пола направления. От особена важност е тази структура да бъде адекватно и добре обезпечена с човешки и финансови ресурс, както и добре подсигурена технически за работа по тази уредена със специален закон тема. 
По отношение на други въпроси, свързани с проекта за Правилник за устройството, организацията  и дейността  на Националния съвет за защита от домашното насилие, ще подадем становище допълнително и в срок. 
30 септември 2023 г.                                Председател АЗНОП: Гeновева  Тишева
                                                                   Зам. председател на АЗНОП: Анна Николова

